Što očekuje predsjednika Obamu u 2010. godini?
Obrnuti situaciju u afganistanskom ratu bit će najvjerojatnije najvažniji prioritet predsjednika Obame u 2010. godini
Predsjednik Obama je proveo veći dio 2009. godine pokušavajući popraviti situaciju na gospodarskom planu, obilazeći tvornice i promičući svoj plan gospodarskog oporavka. Kako će se o mnogim zastupničkim mjestima u Kongresu odlučivati na izborima u studenome, politički analitičar Nathan Gonzales, urednik publikacije Rothenberg Political Report, vjeruje da će predsjednik Obama i nadolazeću godinu provesti na prilično sličan način. Posljednji podaci pokazuju da je američko gospodarstvo počelo s oporavkom. Međutim, stopa neuposlenosti je dosegla dvoznamenkasti broj po prvi put u posljednjih 26 godina. Bivši predsjednik Republikanskog nacionalnog odbora Ed Gillespie kaže da mnogi Amerikanci krive predsjednika Obamu za visoku stopu neuposlenosti. Međutim, Robert Borosage iz Kampanje za budućnost Amerike, tvrdi da je predsjednik Obama spriječio daljnji gubitak radnih mjesta. Obrnuti situaciju u afganistanskom ratu bit će najvjerojatnije najvažniji prioritet predsjednika Obame 2010. godine. U Afganistanu sve je više nasilja, pada podrška javnosti za taj rat, čak su i kongresni zastupnici iz predsjednikove Demokratske stranke kritizirali predsjednikov plan o upućivanju dodatnih desetaka tisuća vojnika u tu zemlju. Politički analitičar Nathan Gonzales kaže da će se s kongresnim izborima u studenome, predsjednik naći pod pritiskom da pokaže neke rezultate. Ed Gillespie slaže se s time da je predsjednik Obama sučeljen s teškom situacijom u Afganistanu. I dok će se predsjednik Obama nositi s Afganistanom i drugim vanjskopolitičkim pitanjima, još uvijek će najvjerojatnije pokušavati ostvariti svoje unutarnjopolitičke prioritete kao što su reforma imigracijskog sustava, borba protiv klimatskih promjena i otvaranje radnih mjesta u tzv. Sektoru „čiste industrije“. Nathan Gonzales smatra da će izborna kampanja biti prepreka predsjednikovim glavnim inicijativama. Mnoge inicijative predsjednika Obame, poput reforme sustava zdravstvene zaštite, neće pokazati nikakve rezultate sve do nakon izbora u studenome. A rezultati tih izbora kao i uspjeh predsjedničkog mandata Baracka Obame mogli bi, još jednom, ovisiti o njegovoj sposobnosti uvjeravanja.